**Iubesc și mor în mod alternativ**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mai caut încă să răspund la toate

Acele întrebări fără răspuns

Ce mă consumă-n nopți abandonate

Când visele cu tine nu-s de-ajuns

Să spele depărtarea de pe hartă

Și gândurile de nisip arid.

Să fie oare blestemat de soartă

Cel aruncat pe un tărâm hibrid

De unde nu mai poate niciodată

Să zboare către celălalt conviv?

De când e Atlantida scufundată

Iubesc și mor în mod alternativ.

- Retorică se-ntoarce-această clipă

Cu ochii mari şi chip de porţelan,

Pe buzele rubin se înfiripă

Răspunsul căutat. M-asculţi, Ioan?

Tu ştii că între noi nicicând distanţa

N-a fost un factor cert, determinant,

I-am ignorat în joacă importanţa

Când am păşit, de mână, elegant,

Pe versuri ca pe-o scară de lumină,

Nimic nu-i imposibil când visăm,

Loiali unei iubirii, cu-aceeaşi vină,

Între suprem şi tandru alternăm.

Ioan Grigoraș Liliana Trif